Broj: 711-I-1020-P-115/21-02-11

Zagreb, 28. svibnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju neanonimne prijave mogućeg sukoba interesa podnesene protiv dužnosnice Jelene Pavičić Vukičević, zamjenice gradonačelnika koja obnaša dužnost gradonačelnika Grada Zagreb,** na 128. sjednici, održanoj dana 28. svibnja 2021.g., donosi sljedeću:

 **ODLUKU**

**Postupak za odlučivanje o sukobu interesa protiv dužnosnice Jelene Pavičić Vukičević, zamjenice gradonačelnika koja obnaša dužnost gradonačelnika Grada Zagreb, neće se pokrenuti, s obzirom da navodi iz zaprimljene neanonimne prijave od 14. svibnja 2021.g., da su predizborni plakati kandidatkinje za gradonačelnika Grada Zagreba Jelene Pavičić Vukičević u Ozaljskoj ulici u Zagrebu postavljeni unutar državnog prostora, ne upućuju na moguću povredu odredbi ZSSI-a počinjenu od strane prijavljene dužnosnice.**

Obrazloženje

Povjerenstvo je dana 14. svibnja 2021.g., u knjizi ulazne pošte pod brojem: 711-U-1787-P-115/21-01-2 zaprimilo neanonimnu prijavu protiv dužnosnice Jelene Pavičić Vukičević, zamjenice gradonačelnika koja obnaša dužnost gradonačelnika Grada Zagreb. U prijavi se navodi kako je prijavitelj primijetio da su predizborni plakati kandidatkinje za gradonačelnika Grada Zagreba Jelene Pavičić Vukičević u Ozaljskoj ulici u Zagrebu postavljeni unutar državnog prostora.

Čankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu odredbi ZSSI-a. Uvidom u registar dužnosnika koji ustrojava i vodi Povjerenstvo utvrđeno je da je Jelena Pavičić Vukičević obnašala dužnost zamjenice gradonačelnika Grada Zagreba od 12. lipnja 2017. do 28. veljače 2021.g., a da od 1. ožujka 2021.g. obnaša dužnost zamjenika gradonačelnika koji obnaša dužnost gradonačelnika Grada Zagreba. Stoga je i dužnosnica Jelena Pavičić Vukičević povodom obnašanja navedenih dužnosti obvezna postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. istog članka propisano je da se podnositelju prijave jamči zaštita anonimnosti.

Člankom 1. stavkom 2. ZSSI-a propisano je da je svrha navedenog Zakona sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, može se smatrati da utječe ili može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana, dok je stavkom 2. propisano da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Člankom 7. ZSSI-a propisana su zabranjena djelovanja dužnosnika, između ostalog, točkom c) propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti, a točkom i) dužnosnicima je zabranjeno na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe.

Imajući u vidu cilj i svrhu ZSSI-a, propisanu člankom 1. ZSSI-a, Povjerenstvo bi za utvrđivanje da je u postupanju dužnosnika došlo do povrede članka 7. ZSSI-a trebalo utvrditi okolnosti iz koje proizlazi da je dužnosnik diskrecionom ocjenom unutar svojih nadležnosti koristio svoju javnu dužnost za osobni probitak ili probitak osobe za koju se može smatrati da je s dužnosnikom interesno povezana. Povredu članka 5. ZSSI-a dužnosnik bi pak počinio ako svojim postupanjem ili propustom ne bi zaštitio vlastitu vjerodostojnost, odnosno ako ne bi spriječio nastanak situacije u kojoj bi postojala opravdana percepcija da je javnu dužnost koristio za osobni probitak ili probitak osobe za koju se može smatrati da je s dužnosnikom interesno povezana.

Slijedom gore navedenog Povjerenstvo utvrđuje kako navodi iz zaprimljene neanonimne prijave od 14. svibnja 2021.g., da su predizborni plakati kandidatkinje za gradonačelnika Grada Zagreba Jelene Pavičić Vukičević u Ozaljskoj ulici u Zagrebu postavljeni unutar državnog prostora, ne upućuju na moguću povredu odredbi ZSSI-a počinjenu od strane prijavljene dužnosnice, te je donijelo odluku o nepokretanju postupka.

Navodi koje dužnosnik iznosi u prijavi u naležnosti su Državnog izbornog povjerenstva Republike Hrvatske te se u tom smislu podnositelj upućuje da se s predmetnom prijavom obrati navedenom tijelu.

Slijedom navedenog, Povjerenstvo je donijelo odluku kao u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnica jelena Pavičić vukičević, osobnom dostavom
2. Podnositelju prijave
3. Objava na internetskoj stranici Povjerenstva
4. Pismohrana